JMT ทะยาน 9% หลังรับซื้อหนี้เสียจาก KBANK เกือบ 5 พันล้าน!
JMT ทะยาน 9% หลังซื้อหนี้เสียจาก KBANK เกือบ 5 พันล้าน!
10 มิ.ย. 2559

ผู้สื่อข่าวรายงานว่า ราคาหุ้นบริษัท เจเอ็มที เน็ทเวอร์คเซอร์วิส จำกัด (มหาชน) หรือ JMT ณ เวลา 11.51 น. ราคาอยู่ที่ 10.90 บาท บวก 0.90 บาท หรือ 9% สูงสุดที่ 11.30 บาท ต่ำสุดที่ 10.20 บาท มูลค่าซื้อขายที่ 8.90 ล้านบาท ขณะที่ดัชนีตลาดหุ้นไทยโดยรวมบวก 0.00%

โดยปัจจัยที่ส่งผลให้ราคาหุ้นปรับตัวขึ้นแรงคาดว่ามาจากประเด็นที่วานนี้ (9 มิ.ย.) JMT ได้ลงนามในสัญญาโอนสิทธิเรียกร้องในหนี้ด้อยคุณภาพ ของสินเชื่อบัตรเครดิตและสินเชื่อส่วนบุคคลกับธนาคารกสิกรไทย จำกัด (มหาชน) หรือ KBANK โดยสัญญามีมูลค่าหนี้คงค้างตามสิทธิ์ เท่ากับ 4,897 ล้านบาท
ขณะที่ นายปิยะ พงษ์อัชฌา ประธานเจ้าหน้าที่บริหาร JMT เปิดเผยว่า ภาพรวมผลประกอบการในปี 2559 บริษัทตั้งเป้ารายได้รวมเติบโต 30% และตั้งเป้ากำไรสุทธิเติบโต 20% โดยการเติบโตของรายได้และกำไรในปีนี้ส่วนใหญ่จะมาจากธุรกิจบริหารและติดตามหนี้ รวมทั้งในปีนี้บริษัทจะมีการปล่อยสินเชื่อเพิ่มมากขึ้นด้วย โดยตั้งเป้ายอดปล่อยสินเชื่อในปีนี้ ไว้ที่ประมาณ 1 พันล้านบาท ซึ่งแบ่งเป็นสินเชื่อส่วนบุคคล 500 ล้านบาท สินเชื่อคาร์ฟอร์แคช 300 ล้านบาท และสินเชื่อนาโนไฟแนนซ์อีกประมาณ 200 ล้านบาท